Euroopa Liidu ja Rumeenia vaheline Leping, millega kehtestatakse raamistik Rumeenia osalemiseks Euroopa Liidu kriisiohjamisoperatsioonides - Deklaratsioonid



Euroopa Liidu Teataja L 067 , 14/03/2005 Lk 0014 - 0019



Euroopa Liidu ja Rumeenia vaheline Leping, millega kehtestatakse raamistik Rumeenia osalemiseks Euroopa Liidu kriisiohjamisoperatsioonides EUROOPA LIIT ühelt poolt ja RUMEENIA teiselt poolt, edaspidi "pooled", ning arvestades järgmist: (1) Euroopa Liit võib otsustada võtta meetmeid kriisiohjamise valdkonnas. (2) Euroopa Liit (EL) otsustab, kas kutsuda kolmandaid riike osalema EL kriisiohjamisoperatsioonides. Rumeenia võib Euroopa Liidu kutse vastu võtta ja oma panust pakkuda. Sellisel juhul otsustab Euroopa Liit Rumeenia poolt pakutava panuse vastuvõtmise. (3) Kui Euroopa Liit otsustab NATO varustusele ja võimsusele toetudes viia läbi kriisiohjamise sõjalist operatsiooni, võib Rumeenia väljendada oma põhimõttelist valmisolekut operatsioonis osalemiseks. (4) 24. ja 25. oktoobri 2002. aasta Brüsseli Euroopa Ülemkogul lepiti kokku 7.– 9. detsembri 2000. aasta Nice’i Euroopa Ülemkogu kohtumisel kokkulepitud sätete rakendamise kord, mis käsitleb EL mittekuuluvate NATO Euroopa liikmesriikide osalemist EL juhitavas kriisiohjamisoperatsioonis. (5) Rumeenia EL kriisiohjamisoperatsioonides osalemise tingimused tuleks sätestada lepinguga, mis kehtestab raamistiku sellise võimaliku tulevase osalemise kohta, mitte määratleda neid tingimusi iga operatsiooni puhul eraldi. (6) Selline leping ei tohiks piirata Euroopa Liidu sõltumatust otsuste tegemisel ega mõjutada Rumeenia üksikjuhtumipõhiseid otsuseid EL kriisiohjamisoperatsioonis osalemise kohta. (7) Selline leping peaks käsitlema üksnes tulevasi EL kriisiohjamisoperatsioone ning ei tohiks piirata võimalikke olemasolevaid lepinguid, mis reguleerivad Rumeenia osalemist juba käimasolevas EL kriisiohjamisoperatsioonis, ON KOKKU LEPPINUD JÄRGMISES: I JAGU ÜLDSÄTTED Artikkel 1 Osalemist käsitlevad otsused 1. Pärast Euroopa Liidu otsust kutsuda Rumeenia osalema EL kriisiohjamisoperatsioonis ning kui Rumeenia on otsustanud osaleda, teavitab Rumeenia Euroopa Liitu enda pakutavast panusest. 2. Kui Euroopa Liit on otsustanud NATO varustusele ja võimsusele toetudes viia läbi sõjalist kriisiohjamisoperatsiooni, teatab Rumeenia Euroopa Liidule igast enda kavatsusest operatsioonis osaleda ning teavitab hiljem mis tahes enda pakutavast panusest. 3. Euroopa Liit hindab Rumeenia panust Rumeeniaga konsulteerides. 4. Euroopa Liit annab niipea kui võimalik Rumeeniale eelnevalt märku tema tõenäolisest panusest operatsiooni ühistesse kuludesse, et abistada Rumeeniat tema pakkumise koostamisel. 5. Euroopa Liit edastab oma hindamise tulemuse Rumeeniale kirja teel, et tagada Rumeenia osalemine kooskõlas käesoleva lepingu sätetega. Artikkel 2 Õiguslik raamistik 1. Kooskõlas käesoleva lepingu sätetega ja kõigi nõutavate rakenduseeskirjadega ühineb Rumeenia ühismeetmega, millega Euroopa Liidu Nõukogu otsustab, et EL viib läbi kriisiohjamisoperatsiooni, ning iga ühismeetme või otsusega, millega Euroopa Liidu Nõukogu otsustab EL kriisiohjamisoperatsiooni pikendada. 2. Rumeenia panus EL kriisiohjamisoperatsiooni ei piira Euroopa Liidu sõltumatust otsuste vastuvõtmisel. Artikkel 3 Personali ja vägede staatus 1. EL kriisiohjamise tsiviiloperatsioonile Rumeenia poolt lähetatud personali ja/või kriisiohjamise sõjalisele operatsioonile saadetud vägede staatust reguleeritakse vägede/missiooni staatuse lepinguga, kui see on olemas, mis on sõlmitud Euroopa Liidu ja riigi/riikide vahel, kus operatsioon toimub. 2. Riigist/riikidest, kus EL kriisiohjamisoperatsioon toimub, väljaspool paiknevatesse peakorteritesse või juhtimisüksustesse lähetatud personali staatust reguleeritakse asjaomaste peakorterite ja juhtimisüksuste ning Rumeenia vaheliste lepingutega. 3. Ilma et see piiraks lõikes 1 osutatud vägede/missiooni staatuse lepingu kohaldamist, teostab Rumeenia jurisdiktsiooni EL kriisiohjamisoperatsioonis osaleva oma riigi personali üle. 4. Rumeenia vastutab kõigi nõuete eest, mis on esitatud seoses Rumeenia EL kriisiohjamisoperatsioonis osalemisega, kui nõude on esitanud tema personal või käib see tema personali kohta. Rumeenia vastutab oma personali vastu võetavate meetmete, eelkõige õiguslike ja distsiplinaarmeetmete eest, kooskõlas oma õigusnormidega. 5. Rumeenia kohustub käesoleva lepingu allkirjastamisel esitama deklaratsiooni mis tahes Rumeenia osalusega EL kriisiohjamisoperatsioonis osaleva riigi vastu nõuetest loobumise kohta. Sellise deklaratsiooni näidis on lisatud käesolevale lepingule. 6. Euroopa Liidu liikmesriigid kohustuvad käesoleva lepingu allkirjastamisel esitama nõuetest loobumise deklaratsiooni seoses Rumeenia mis tahes tulevase osalemisega EL kriisiohjamise tsiviiloperatsioonis. Sellise deklaratsiooni näidis on lisatud käesolevale lepingule. Artikkel 4 Salastatud teave 1. Rumeenia võtab vajalikud meetmed, et tagada EL salastatud teabe kaitstus vastavalt nõukogu 19. märtsi 2001. aasta otsuses 2001/264/EÜ [1] sätestatud Euroopa Liidu Nõukogu julgeolekueeskirjadele ning pädevate asutuste, sealhulgas EL operatsiooni ülema välja antud juhistele EL kriisiohjamise sõjalise operatsiooni kohta või EL missiooni juhi välja antud edasistele juhistele EL kriisiohjamise tsiviiloperatsiooni kohta. 2. Kui EL ja Rumeenia on sõlminud salastatud teabe vahetamise julgeolekukorra lepingu, kohaldatakse sellise lepingu sätteid EL kriisiohjamisoperatsiooni suhtes. II JAGU SÄTTED KRIISIOHJAMISE TSIVIILOPERATSIOONIDES OSALEMISE KOHTA Artikkel 5 EL kriisiohjamise tsiviiloperatsioonile lähetatud personal 1. Rumeenia tagab, et tema EL kriisiohjamise tsiviiloperatsioonile lähetatud personal täidab oma ülesandeid kooskõlas: - käesoleva lepingu artikli 2 lõikes 1 osutatud ühismeetme ja selle hilisemate muudatustega, - operatsiooni kavaga, - rakendusmeetmetega. 2. Rumeenia teavitab EL kriisiohjamise tsiviiloperatsiooni missiooni juhti ja Euroopa Liidu Nõukogu peasekretariaati õigeaegselt igast muudatusest oma panuses EL kriisiohjamise tsiviiloperatsiooni. 3. EL kriisiohjamise tsiviiloperatsiooni lähetatud personal läbib arstliku läbivaatuse, nad vaktsineeritakse ja tunnistatakse Rumeenia pädeva asutuse tõendiga teenistuseks tervislikult sobivaks. EL kriisiohjamise tsiviiloperatsioonile lähetatud töötajad esitavad selle tõendi koopia. Artikkel 6 Alluvusahel 1. Rumeenia lähetatud personal täidab oma kohustusi ja tegutseb ainult EL kriisiohjamise tsiviiloperatsiooni huve silmas pidades. 2. Kogu personal jääb oma siseriiklike ametiasutuste täielikku alluvusse. 3. Siseriiklikud ametiasutused annavad operatiivjuhtimise üle EL kriisiohjamise tsiviiloperatsiooni missiooni juhile, kes kasutab operatsioonide juhtimisel hierarhilist juhtimis- ja kontrollisüsteemi. 4. Missiooni juht juhib EL kriisiohjamise tsiviiloperatsiooni ja hoolitseb selle igapäevase haldamise eest. 5. Käesoleva lepingu artikli 2 lõikes 1 osutatud õigusaktide kohaselt on Rumeenial operatsiooni igapäevase haldamise seisukohast samad õigused ja kohustused kui operatsioonis osalevatel Euroopa Liidu liikmesriikidel. 6. EL kriisiohjamise tsiviiloperatsiooni missiooni juht vastutab EL kriisiohjamise tsiviiloperatsiooni personali distsiplinaarkontrolli eest. Vajadusel võtab distsiplinaarmeetmeid asjaomane siseriiklik ametiasutus. 7. Rumeenia määrab riikliku kontaktisiku, kes esindab operatsioonis Rumeenia riigi kontingenti. Riiklik kontaktisik annab EL kriisiohjamise tsiviiloperatsiooni missiooni juhile aru siseriiklikest küsimustest ja vastutab kontingendi igapäevase distsipliini eest. 8. Euroopa Liit teeb operatsiooni lõpetamist käsitleva otsuse pärast konsulteerimist Rumeeniaga, tingimusel et operatsiooni lõpetamise päeval toetab Rumeenia jätkuvalt EL kriisiohjamise tsiviiloperatsiooni. Artikkel 7 Finantsaspektid 1. Rumeenia katab kõik oma operatsioonis osalemisega seotud kulud, välja arvatud need kulud, mis vastavalt operatsiooni tegevuseelarvele kuuluvad ühiste kulude alla. See ei piira artikli 8 kohaldamist. 2. Kui põhjustatakse riigist/riikidest, kus operatsioon toimub, pärit füüsilise või juriidilise isiku surm, vigastus, vara hävimine või rikkumine, maksab Rumeenia, kui ta on tunnistatud vastutavaks, kompensatsiooni vastavalt tingimustele, mis on ette nähtud käesoleva lepingu artikli 3 lõikes 1 osutatud missiooni staatuse lepinguga, kui see on olemas. Artikkel 8 Tegevuseelarve rahastamises osalemine 1. Rumeenia osaleb EL kriisiohjamise tsiviiloperatsiooni tegevuseelarve rahastamises. 2. Rumeenia poolt tegevuseelarvesse eraldatav rahaline toetus moodustab väiksema summa kahest järgmisest variandist: a) võrdlussumma see osa, mis on võrdeline tema rahvamajanduse kogutulu ja kõigi operatsiooni tegevuseelarvet rahastavate riikide rahvamajanduse kogutulude summa suhtarvuga või b) tegevuseelarve võrdlussumma see osa, mis on võrdeline tema operatsioonis osaleva personali ja kõigi operatsioonis osalevate riikide personali suhtarvuga. 3. Olenemata lõigetest 1 ja 2 ei osale Rumeenia Euroopa Liidu liikmesriikide personalile makstavate päevarahade rahastamises. 4. Olenemata lõikest 1 vabastab Euroopa Liit üldjuhul kolmandad riigid teatava EL kriisiohjamise tsiviiloperatsiooni rahastamises osalemisest, kui: a) Euroopa Liit otsustab, et operatsioonis osaleva kolmanda riigi panus on märkimisväärne ja operatsiooni jaoks olulise tähtsusega või b) operatsioonis osaleva kolmanda riigi rahvamajanduse kogutulu inimese kohta ei ületa Euroopa Liidu mis tahes liikmesriigi vastavat näitajat. 5. EL kriisiohjamise tsiviiloperatsiooni missiooni juht ja Rumeenia asjaomased haldusteenistused allkirjastavad praktilise maksmise korra Rumeenia poolt EL kriisiohjamise tsiviiloperatsiooni tegevuseelarvesse eraldatava toetuse kohta. Kõnealune leping hõlmab muuhulgas järgmisi sätteid: a) asjaomane summa; b) rahalise toetuse maksmise kord; c) kontrollimenetlus. III JAGU SÄTTED KRIISIOHJAMISE SÕJALISTES OPERATSIOONIDES OSALEMISE KOHTA Artikkel 9 EL kriisiohjamise sõjalises operatsioonis osalemine 1. Rumeenia tagab, et tema EL kriisiohjamise sõjalises operatsioonis osalevad väed ja personal täidavad oma ülesandeid kooskõlas: - käesoleva lepingu artikli 2 lõikes 1 osutatud ühismeetme ja selle hilisemate muudatustega, - operatsiooni kavaga, - rakendusmeetmetega. 2. Rumeenia lähetatud personal täidab oma kohustusi ja tegutseb ainult EL kriisiohjamise sõjalise operatsiooni huve silmas pidades. 3. Rumeenia teavitab EL operatsiooni ülemat õigeaegselt igast muudatustest oma operatsioonis osalemises. Artikkel 10 Alluvusahel 1. Kõik EL kriisiohjamise sõjalises operatsioonis osalevad väed ja personal jäävad oma siseriiklike ametiasutuste täielikku alluvusse. 2. Siseriiklikud ametiasutused annavad EL operatsiooni ülemale üle operatiivse ja taktikalise juhtimise ja/või kontrolli oma vägede ja personali üle. EL operatsiooni ülemal on õigus oma volitusi delegeerida. 3. Rumeenial on operatsiooni igapäevase haldamise seisukohast samad õigused ja kohustused kui operatsioonis osalevatel Euroopa Liidu liikmesriikidel. 4. EL operatsiooni ülem võib pärast Rumeeniaga konsulteerimist igal ajal taotleda Rumeenia panuse lõpetamist. 5. Rumeenia määrab kõrge sõjalise esindaja esindama oma riigi kontingenti EL kriisiohjamise sõjalises operatsioonis. Kõrge sõjaline esindaja konsulteerib kõikides operatsiooniga seotud küsimustes EL vägede ülemaga ja vastutab kontingendi igapäevase distsipliini eest. Artikkel 11 Finantsaspektid 1. Ilma et see piiraks artikli 12 kohaldamist kannab Rumeenia kõik oma operatsioonis osalemisega seotud kulud, välja arvatud juhul, kui kulud kuuluvad ühiste kulude alla käesoleva lepingu artikli 2 lõikes 1 sätestatud õigusnormide kohaselt, samuti nõukogu 23. veebruari 2004. aasta otsuse 2004/197/ÜVJP kohaselt, millega luuakse mehhanism Euroopa Liidu sõjalise või kaitsetähendusega operatsioonide ühiste kulude rahastamise haldamiseks. [2] 2. Kui põhjustatakse riigist/riikidest, kus operatsioon toimub, pärit füüsilise või juriidilise isiku surm, vigastus, vara hävimine või rikkumine, maksab Rumeenia, kui ta on tunnistatud vastutavaks, kompensatsiooni vastavalt tingimustele, mis on ette nähtud käesoleva lepingu artikli 3 lõikes 1 osutatud missiooni staatuse lepingus, kui see on olemas. Artikkel 12 Ühiste kulude rahastamises osalemine 1. Rumeenia osaleb EL kriisiohjamise sõjalise operatsiooni ühiste kulude rahastamises. 2. Rumeenia poolt ühiste kulude katteks eraldatavad rahalised vahendid moodustavad väiksema summa kahest järgmisest variandist: a) see ühiste kulude võrdlussumma osa, mis on võrdeline tema rahvamajanduse kogutulu ja kõigi operatsiooni ühiseid kulusid rahastavate riikide rahvamajanduse kogutulude summa suhtarvuga või b) see ühiste kulude võrdlussumma osa, mis on võrdeline tema operatsioonis osaleva personali ja kõigi operatsioonis osalevate riikide personali suhtarvuga. Kui Rumeenia personal osaleb ainult operatsiooni või vägede peakorteri töös, võetakse lõike 2 punktis b nimetatud suhtarvu arvutamisel aluseks Rumeenia personal ja vastava peakorteri personali koguarv. Muudel juhtudel arvutatakse suhtarv Rumeenia poolt lähetatud personali ja operatsioonis osaleva personali koguarvu alusel. 3. Olenemata lõikest 1 vabastab Euroopa Liit üldjuhul kolmandad riigid teatava EL kriisiohjamise sõjalise operatsiooni ühiste kulude rahastamisest, kui: a) Euroopa Liit otsustab, et operatsioonis osaleva kolmanda riigi panus nimetatud operatsiooni jaoks olulise tähtsusega varustusse ja/või võimsusesse on märkimisväärne või b) operatsioonis osaleva kolmanda riigi rahvamajanduse kogutulu inimese kohta ei ületa Euroopa Liidu mis tahes liikmesriigi vastavat näitajat. 4. Nõukogu 23. veebruari 2004. aasta otsuses 2004/197/ÜVJP, millega luuakse mehhanism Euroopa Liidu sõjalise või kaitsetähendusega operatsioonide ühiste kulude rahastamise haldamiseks, sätestatud halduri ja Rumeenia pädevate ametiasutuste vahel sõlmitakse leping. Nimetatud leping sisaldab muuhulgas: a) asjaomast summat; b) rahalise toetuse maksmise korda; c) kontrollimenetlust. IV JAGU LÕPPSÄTTED Artikkel 13 Lepingu rakendamise kord Ilma et see piiraks artikli 8 lõike 5 ja artikli 12 lõike 4 kohaldamist sõlmitakse Euroopa Liidu Nõukogu peasekretäri/ühise välis- ja julgeolekupoliitika kõrge esindaja ja Rumeenia pädevate ametiasutuste vahel kõik käesoleva lepingu rakendamiseks vajalikud tehnilised ja haldusalased kokkulepped. Artikkel 14 Kohustuste täitmata jätmine Kui üks lepingu pool peaks jätma eelnevates artiklites sätestatud kohustused täitmata, on teisel poolel õigus leping ühekuulise etteteatamisega lõpetada. Artikkel 15 Vaidluste lahendamine Lepingu tõlgendamisest või kohaldamisest tulenevad vaidlused lahendatakse lepingu poolte vahel diplomaatilisel teel. Artikkel 16 Jõustumine 1. Käesolev leping jõustub järgmise kuu esimesel päeval pärast seda, kui pooled on teatanud teineteisele lepingu jõustamiseks vajalike siseriiklike menetluste lõpuleviimisest. 2. Käesolevat lepingut võib muuta poolte vastastikuse kirjaliku kokkuleppe alusel. 3. Käesoleva lepingu võib denonsseerida, kui üks selle pool teatab teisele poolele kirjalikult lepingu denonsseerimisest. Denonsseerimine jõustub kuue kuu möödumisel teise poole poolt sellekohase teate kättesaamisest. Brüsselis, 22. novembril 2004, inglise keeles neljas eksemplaris. Euroopa Liidu nimel Rumeenia nimel [1] EÜT L 101, 11.4.2001, lk 1. [2] ELT L 63, 28.2.2004, lk 68. -------------------------------------------------- LISA DEKLARATSIOONIDE TEKSTID EL LIIKMESRIIKIDE DEKLARATSIOON EL liikmesriigid, kes kohaldavad EL ühismeedet, mis käsitleb Rumeenia osalusega EL kriisiohjamisoperatsiooni, loobuvad võimalusel, niivõrd kui seda lubavad nende siseriiklikud õigussüsteemid, nõuetest Rumeenia vastu oma personali vigastuste ja surma korral või nendele kuuluvale ja EL kriisiohjamisoperatsioonis kasutatavale varustusele tekitatud kahju või sellise varustuse hävimise korral, kui selline vigastus, surm või varaline kahju: - oli põhjustatud Rumeenia personali poolt EL kriisiohjamisoperatsiooniga seotud kohustuste täitmisel, välja arvatud kui oli tegemist raske hooletuse või tahtliku üleastumisega või - tulenes Rumeeniale kuuluva varustuse kasutamisest, eeldusel et asjaomast varustust kasutati seoses operatsiooniga, ja välja arvatud juhul, kui oli tegemist nimetatud varustust kasutava Rumeeniast EL kriisiohjamisoperatsioonile lähetatud personali raske hooletuse või tahtliku üleastumisega. RUMEENIA DEKLARATSIOON Rumeenia, kes kohaldab EL kriisiohjamisoperatsiooni käsitlevat EL ühismeedet, loobub võimalusel, niivõrd kui seda lubab tema siseriiklik õigussüsteem, nõuetest EL kriisiohjamisoperatsioonis osaleva mis tahes riigi vastu oma personali vigastuste ja surma korral või talle kuuluvale ja EL kriisiohjamisoperatsioonis kasutatavale varustusele tekitatud kahju või sellise varustuse hävimise korral, kui selline vigastus, surm või varaline kahju: - oli põhjustatud personali poolt EL kriisiohjamisoperatsiooniga seotud kohustuste täitmisel, välja arvatud kui oli tegemist raske hooletuse või tahtliku üleastumisega või - tulenes EL kriisiohjamisoperatsioonis osalevatele riikidele kuuluva varustuse kasutamisest, eeldusel et asjaomast varustust kasutati seoses operatsiooniga, välja arvatud juhul, kui oli tegemist nimetatud varustust kasutava EL kriisiohjamisoperatsiooni personali raske hooletuse või tahtliku üleastumisega. --------------------------------------------------